Diari Oficial de la Generalitat Valenciana


Sumari del DOGV 7413, del 28-11-2014 (2014/10502)

ORDE 16/2014, de 19 de novembre, de la Conselleria de Presidència i Agricultura, Pesca, Alimentació i Aigua, per la qual es modifica l'Orde de 6 d'octubre de 2008, de la Conselleria d'Agricultura, Pesca i Alimentació, per la qual es regula la retirada del mercat de fruites i hortalisses destinades a la biodegradació i alimentació animal en estat fresc, en el marc dels programes operatius de les organitzacions de productors de fruites i hortalisses.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2014/11/19/16/dof/vci/html**

### Dades del document

Número de DOGV
:   7413

Data del DOGV
:   28-11-2014

Secció del DOGV
:   I. DISPOSICIONS GENERALS

Número del document
:   2014/10615


Data del document
:   19-11-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * sector agrari
    * intervenció en el mercat
    * fruit
    * llegum
    * retirada del mercat
    * alimentació animal
    * legislació
    * biodegradabilitat

ORDE 16/2014, de 19 de novembre, de la Conselleria de Presidència i Agricultura, Pesca, Alimentació i Aigua, per la qual es modifica l'Orde de 6 d'octubre de 2008, de la Conselleria d'Agricultura, Pesca i Alimentació, per la qual es regula la retirada del mercat de fruites i hortalisses destinades a la biodegradació i alimentació animal en estat fresc, en el marc dels programes operatius de les organitzacions de productors de fruites i hortalisses. [2014/10101]  
  
  
PREÀMBUL  
  
La prohibició del Govern rus a les importacions de determinats productes procedents de la UE a Rússia, incloses les fruites i hortalisses, ha provocat grans pertorbacions al mercat i té especial incidència en el sector de les fruites i hortalisses tenint en compte que, en este període de l'any, es cullen grans quantitats de productes peribles.  
  
Amb la finalitat d'evitar que l'actual situació del mercat arribe a convertir-se en una pertorbació més greu o prolongada, es va adoptar el Reglament Delegat (UE) núm. 1031/2014, de la Comissió, de 29 de setembre de 2014, que establix, amb caràcter temporal, noves mesures excepcionals d'ajuda als productors de determinades fruites i hortalisses, en concret tomaques, carlotes, cols, pimentons, floricols i bròquils, cogombres, cogombrets, bolets, pomes, peres, prunes, baies, raïm fresc de taula, kiwis, taronges, clementines i mandarines.  
Les ajudes previstes en la norma esmentada són la retirada del mercat, la collita verda i la renúncia a efectuar collita. Es tracta de mesures eficaces de gestió de crisi en cas d'excedents de fruites i hortalisses deguts a circumstàncies temporals i imprevisibles, i les organitzacions de productors de fruites i hortalisses en són els principals destinataris.  
  
Per un altre costat, l'Orde de 6 d'octubre de 2008, de la Conselleria d'Agricultura, Pesca i Alimentació (publicada el 5 de desembre de 2008, DOCV 5908), regula la retirada del mercat de fruites i hortalisses destinades a la biodegradació i alimentació animal en estat fresc, en el marc dels programes operatius de les organitzacions de productors de fruites i hortalisses.  
Es fa per tant necessari flexibilitzar determinats aspectes de l'orde esmentada per a poder donar així una resposta millor, més ràpida i efectiva a les necessitats tant d'organitzacions de productors com a ramaders autoritzats en la conjuntura actual.  
Per això, i en virtut de les facultats que em conferixen l'article 28.e de la Llei 5/1983, del Consell, de 30 de desembre; l'article 47.3 del text refós de la Llei d'Hisenda Pública de la Generalitat Valenciana, i vista la proposta de la Direcció General d'Empreses Agroalimentàries i Pesca,  
  
  
ORDENE  
  
Article únic  
1. S'afig un nou paràgraf a l'article tercer, apartat tercer, que queda redactat en els termes següents:  
«Excepcionalment, mitjançant una resolució del director/a general competent en matèria d'empreses agroalimentàries, podrà autoritzar-se per un temps determinat una única quota mensual en compte de les dos quotes quinzenals ordinàries, sempre que hi haja circumstàncies temporals i imprevisibles sobrevingudes que així ho aconsellen».  
2. Es modifica l'article sext, apartat segon, que queda redactat en els termes següents:  
«2. Les quantitats establides en l'apartat anterior se subministraran de manera que, efectuada una notificació de retirada amb destinació a un ramader i computant el termini dels últims 15 dies des de la data de retirada proposada, la suma de les quantitats retirades i les quantitats proposades no supere la quantitat màxima quinzenal o, si és el cas, mensual, autoritzada per a eixe ramader».  
  
DISPOSICIONS FINALS  
  
Primera  
Esta orde entrarà en vigor a partir de l'endemà de la seua publicació en el Diari Oficial de la Comunitat Valenciana.  
  
València, 19 de novembre de 2014  
  
El conseller de Presidència i   
Agricultura, Pesca, Alimentació i Aigua,  
JOSÉ CÍSCAR BOLUFER


Còpia Permalink ELI